CELEX: 62021CN0333
Language: et
Date: 2021-05-27 00:00:00
Title: Kohtuasi C-333/21: Eelotsusetaotlus, mille on esitanud Juzgado de lo Mercantil n° 17 de Madrid (Hispaania) 27. mail 2021 – European Superleague Company, S.L. versus Unión de Federaciones Europeas de Fútbol (UEFA) ja Fédération internationale de football association (FIFA)

20.9.2021   
            
            
               ET
            
            
               Euroopa Liidu Teataja
            
            
               C 382/10
            
         
      Eelotsusetaotlus, mille on esitanud Juzgado de lo Mercantil no 17 de Madrid (Hispaania) 27. mail 2021 – European Superleague Company, S.L. versus Unión de Federaciones Europeas de Fútbol (UEFA) ja Fédération internationale de football association (FIFA)
      (Kohtuasi C-333/21)
      (2021/C 382/14)
      Kohtumenetluse keel: hispaania
      
         Eelotsusetaotluse esitanud kohus
      
      Juzgado de lo Mercantil no 17 de Madrid
      
         Põhikohtuasja pooled
      
      
         Hageja: European Superleague Company, S.L.
      
         Kostjad: Unión de Federaciones Europeas de Fútbol (UEFA) ja Fédération internationale de football association (FIFA)
      
         Eelotsuse küsimused
      
      
                  1.
               
               
                  Kas ELTL artiklit 102 tuleb tõlgendada nii, et see artikkel keelab turgu valitseva seisundi kuritarvitamise, mis seisneb selles, et FIFA ja UEFA kehtestavad oma põhikirjas (eelkõige FIFA põhikirja artiklid 22 ja 71–73, UEFA põhikirja artiklid 49 ja 51 ning mis tahes samasisuline artikkel liikmesühenduste ja rahvusliigade põhikirjades), et selleks, et kolmas üksus korraldaks uue üleeuroopalise klubide võistluse nagu Superliiga, on vajalik eelnev luba nendelt üksustelt, kes on endale andnud Euroopas klubide rahvusvaheliste võistluste korraldamise või lubamise ainupädevuse, eriti kui ei ole objektiivsete, läbipaistvate ja mittediskrimineerivate kriteeriumide alusel reguleeritud menetlust, ja võttes arvesse võimalikku huvide konflikti, mis puudutab FIFAt ja UEFAt?
               
            
                  2.
               
               
                  Kas ELTL artiklit 101 tuleb tõlgendada nii, et see artikkel keelab FIFA-l ja UEFA-l nõuda oma põhikirjades (eelkõige FIFA põhikirja artiklid 22 ja 71–73, UEFA põhikirja artiklid 49 ja 51 ning mis tahes samasisuline artikkel liikmesühenduste ja rahvusliigade põhikirjades), et selleks, et kolmas üksus saaks korraldada üleeuroopalise klubide võistluse nagu Superliiga, on vajalik eelnev luba nendelt üksustelt, kes on endale andnud Euroopas klubide rahvusvaheliste võistluste korraldamise või lubamise ainupädevuse, eriti kui ei ole objektiivsete ja mittediskrimineerivate kriteeriumide alusel reguleeritud menetlust, ja võttes arvesse võimalikku huvide konflikti, mis puudutaks FIFAt ja UEFAt?
               
            
                  3.
               
               
                  Kas artikleid 101 ja/või 102 tuleb tõlgendada nii, et need artiklid keelavad FIFA-l, UEFA-l, nende liikmesühendustel või rahvusliigadel sellise tegevuse, mis seisneb ähvardamises kehtestada karistusi Superliigas osalevate klubide ja/või nende mängijate vastu nende võimaliku heidutava mõju tõttu? Kas juhul, kui need võistlustelt kõrvaldamise või koondiste mängudes osalemise keelu karistused kehtestatakse, kujutavad need karistused, mis ei põhine objektiivsetel, läbipaistvatel ja mittediskrimineerivatel kriteeriumidel, endast ELTL artiklite 101 ja/või 102 rikkumist?
               
            
                  4.
               
               
                  Kas ELTL artikleid 101 ja/või 102 tuleb tõlgendada nii, et FIFA põhikirja artiklid 67 ja 68 on nendega vastuolus, kuna nendes FIFA põhikirja artiklites on määratletud UEFA ja selle liikmetest riikide jalgpalliliidud „kõigi tema vastava jurisdiktsiooni alla kuuluvatest võistlustest tulenevate õiguste […] algsete omanikena“, jättes osalevad klubid ja kõik alternatiivsete võistluste korraldajad nende õiguste algsest omandiõigusest ilma, võttes enda peale ainuvastutuse nende turustamiseks?
               
            
                  5.
               
               
                  Kas juhul, kui FIFA ja UEFA kui üksused, kellel on Euroopas rahvusvaheliste jalgpalliklubide võistluste korraldamise ja lubamise ainupädevus, keelaksid või oleksid oma põhikirjade nimetatud klauslite alusel Superliiga väljaarendamise vastu, tuleks ELTL artiklit 101 tõlgendada nii, et nende konkurentsipiirangud võiksid kuuluda selles õigusnormis sätestatud erandi alla, arvestades et piiratakse oluliselt tootmist, takistatakse FIFA/UEFA pakutavatele toodetele alternatiivsete toodete ilmumist turule ja piiratakse innovatsiooni, takistades muid vorminguid ja vorme, kõrvaldades võimaliku konkurentsi turult ja piirates tarbija valikut? Kas see piirang oleks objektiivselt põhjendatud, mis võimaldaks järeldada, et ELTL artikli 102 tähenduses ei ole turgu valitsevat seisundit kuritarvitatud?
               
            
                  6.
               
               
                  Kas ELTL artikleid 45, 49, 56 ja/või 63 tuleb tõlgendada nii, et niisugune säte, nagu on FIFA ja UEFA põhikirjades (eelkõige FIFA põhikirja artiklid 22 ja 71–73, UEFA põhikirja artiklid 49 ja 51 ning mis tahes samasisuline artikkel liikmesühenduste ja rahvusliigade põhikirjades), kuna see nõuab, et liikmesriigi ettevõtjal on niisuguse üleeuroopalise klubide võistluse nagu Superliiga korraldamiseks vaja nende üksuste eelnevat luba, kujutab endast piirangut, mis on vastuolus mõnega nendes [ELTL] artiklites tunnustatud põhivabadustest?